### Beslutning

Tilbagesendes Magistratsafdelingen for Børn og Unge med bemærkning, at byrådet i sit møde den 9. oktober 2019 har vedtaget Magistratens indstilling i overensstemmelse med erklæring fra Børn og Unge-udvalget af 2. oktober 2019.

Indstillingen indeholder forslag til udmøntning af lovændringen om justering af folkeskolereformen med fokus på de områder, der kræver Byrådets stillingtagen.

### Resumé

Folketinget har den 2. maj 2019 vedtaget et lovforslag om justering af folkeskolereformen, der træder i kraft med skoleåret 2019/20. Hensigten er at justere rammerne for folkeskolen for at skabe endnu bedre lokale vilkår for at indfri de høje ambitioner, der blev sat med folkeskolereformen i 2013.

Justeringerne medfører bl.a. en reduktion af den samlede undervisningstid i indskolingen samt flere faglektioner på mellemtrin og i udskoling. Med en kortere skoleuge følger en forøget aktivitet i SFO, og det foreslås således, at Byrådet godkender en regulering af forældrebetalingen.

Der er også ændret på rammerne for at afkorte skoleugens længde på 4.-9. klassetrin ved at konvertere den understøttende undervisning, hvilket kræver Byrådets stillingtagen. Endelig kan Byrådet godkende, at valgperioden kan være to år for forældrerepræsentanter i skolebestyrelser. Det foreslås, at Byrådet træffer beslutning om at delegere beslutningskompetencen til skolerne.

### Indstilling

Det indstilles:

At 1) det delegeres til skolerne at godkende afkortning af undervisningstiden på mellemtrin og i udskoling med op til to timers understøttende undervisning med henblik på tilrettelæggelse af andre aktiviteter, der udløser et tilsvarende personaleforbrug i undervisningen.

At 2) det delegeres til skolerne at godkende afkortning af undervisningstiden med op til 60 undervisningstimer understøttende undervisning årligt på 7. klassetrin med henblik på at give tid til konfirmationsforberedelse.

At 3) det delegeres til skolebestyrelserne at beslutte, om valgperioden for forældrerepræsentanter i skolebestyrelsen er to år for de forældrerepræsentanter, der måtte ønske det, eller for alle forældrerepræsentanter på en skole.

At 4) forslag til konsekvensrettet Styrelsesvedtægt for folkeskoler i [adresse], herunder bilag 12 til styrelsesvedtægten, vedtages.

At 5) den foreslåede budgettilførsel til SFO indarbejdes med 48,6 procent i forældrebetalingen.

At 6) de økonomiske konsekvenser af lovændringen indregnes i de relevante budgetmodellers enhedsbeløb (jf. afsnit 7. Ressourcer).

### Sagens forløb

12-09-2019 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 16-09-2019 Magistraten

Fremsendes til [adresse] med bemærkning, at Magistraten i mødet den 16. september 2019 anbefaler, at byrådet tiltræder Magistratsafdelingen for Børn og Unges indstilling af 6. september 2019.

Der udarbejdes et notat, som belyser indstillingens konsekvenser for kvaliteten i undervisnings- og SFO-tilbud,  et notat, der beskriver de overordnede rammer i lovgivning mm. og et notat om, hvorvidt og i hvilket omfang mangel på faglokaler har betydning i forhold til skoledagens længde.

 25-09-2019 [adresse]
Fremsendes til Børn og Unge-udvalget til behandling i henhold til beslutning i byrådets møde den 25. september 2019.
 02-10-2019 Børn og Unge-udvalget

Rikke Jakobsen, Mikkel Kjeldsen, Laura Madsen, Conny Ravn og Stig Mikkelsen kunne tiltræde indstillingen i overensstemmelse med Magistratens anbefaling.

Filippa Jessen kunne tiltræde punkterne 1, 3, 4, 5 og 6 i indstillingen. For så vidt angår indstillingens punkt 2 ønskede Filippa Jessen, at [adresse] ikke anvender muligheden for at konvertere timer til konfirmationsforberedelse.

Julie Jeppesen, var forhindret i at deltage i udvalgets behandling af sagen.

 09-10-2019 [adresse]
Tilbagesendes Magistratsafdelingen for Børn og Unge med bemærkning, at byrådet i sit møde den 9. oktober 2019 har vedtaget Magistratens indstilling i overensstemmelse med erklæring fra Børn og Unge-udvalget af 2. oktober 2019.